KŐSZEG VÁROS ÖNKORMÁNYZATÁNAK Ikt. szám:

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2022. november 16.-án 15 óra 30 perctől a Városháza 131. -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Kiss Péter, Gelencsér Attila, Kiss Zoltán Miksa, Takácsné Varga Ágnes, Harsányi Zsolt, (5 fő)

***Meghívottak:*** Básty Béla polgármester, Dr. Zalán Gábor jegyző, Dr. Nagy Edina aljegyző, Németh Ildikó osztályvezető,

Az elnök szavazásra teszi fel a napirendet, melyet a bizottság **5 igen** szavazattal elfogad.

**Napirend:**

1. Tájékoztató a „Több zöld város a fenntartható Európáért” programról *(Szóbeli tájékoztató)*
2. Kőszeg, Meskó u. 1. számú ingatlanra létrejött haszonkölcsön megállapodás módosítása
3. Kőszeg Város Önkormányzata Képviselő- testületének a fizető parkolók működésének és igénybevételének rendjéről szóló 16/2015. (VI.26) rendeletének módosítása

**1.napirendi pont**

Tájékoztató a „Több zöld város a fenntartható Európáért” programról *(Szóbeli tájékoztató)*

**Molnárné Papp Edina** A Magyar Díszfaiskolások Egyesülete és a Magyar Díszkertészek Szakmaközi Szervezete „Több zöld város Európának 2021-2023 programon belülielőadását hallgathattunk meg „Több zöld város a fenntartható Európáért „címmel.

Előadásában a Zöld városok jelentőségéről számol be a mai túl urbanizálódott világban nagy jelentőséggel bír az egyre fogyatkozó zöldfelületek növelése, valamint a biodiverzitás megőrzése. Az előadás tartalma előtérbe helyezte a különböző Zöld lehetőségeket az ingatlan- és terület fejlesztésben, környezeti előnyök megismertetését. Milyen lehetőségei lehetnek a szakemberek tudatosságának további növelésével a városok zöldítésével kapcsolatban, hogyan lehetne javítani a városok környezet barátabbá tételéhez való hozzáállást. Különböző alternatívák az éghajlatváltozás következményeinek enyhítéséhez, a lakosság jólét érzésének növeléséhezés, hogy mennyire fontos a biodiverzitás növelése a városi zöldben.

1. **napirendi pont**

Kőszeg, Meskó u. 1. számú ingatlanra létrejött haszonkölcsön megállapodás módosítása

**Németh Ildikó:** A Szombathelyi Egyházmegyei Karitász a napokban kéréssel fordult az önkormányzathoz, amely szerint kezdeményezi a létrejött szerződés 2. pontjának módosítását úgy, hogy 40 fő helyett 80 fő befogadóképességű integrált, szenvedélybetegeket ellátó szociális intézményt alakítana ki, így az ingatlanban szociális alapszolgáltatást, szenvedélybetegek közösségi, illetve nappali ellátását kívánja megvalósítani, amelyet az ellátási terület nagysága indokolttá tesz , így jobban kitudják használni a helyet. Az előterjesztés mellékleteként csatolt szerződésben külön korrektúrával van jelölve a változás.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú – 5 igen szavazat**

**65/2022. (XI.16.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a 2021. 11. 01. hatállyal a közte és a Szombathelyi Egyházmegye között a Kőszeg, Meskó 1. ingatlanra létrejött haszonkölcsön szerződés melléklet szerinti egységes szerkezetbe foglalt módosítását hagyja jóvá és hatalmazza fel a polgármestert a szerződés aláírására.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Kőszeg Város Önkormányzata Képviselő- testületének a fizető parkolók működésének és igénybevételének rendjéről szóló 16/2015. (VI.26) rendeletének módosítása

**Básthy Béla:** Elmondja a rendelet módosításának előzményeit, miként is került előtérbe a módosítás szükségessége. A Magyar Posta által nemrég kézhez kaptunk egy levelet, melyben tájékoztattak minket, hogy az egész Európát érintő energiaválság következtében több, jellemzően alacsony forgalmú posta működésének ideiglenes bezárásáról hozott döntést, mivel jelenleg a jogszabályi elvárásokat messze meghaladva országosan több postát üzemeltet. Sajnálatos módon a településünkön található két posta közül a 2-es számú, lakótelepi postát zárták be, így a megnövekedett forgalom az egyetlen, Várkörön elhelyezkedő egységre korlátozódik. Mint az ismeretes a belváros forgalmas részén helyezkedik el, és parkolást az is nehezíti, hogy a közvetlen környezetében éppen zajlik a Jézus Szíve plébániatemplom felújítása is. Válaszlevélben felhívtam a figyelmüket a fennakadásokra, valamint a hosszabbított nyitvatartási időre is, mivel az jelenleg munkaidő után haza érkező lakosság kiszolgálására is szükség van. Jeleztem, hogy mi is gondolkozunk azon, hogy mivel lehetne segíteni a fennakadásokat, így a járművek gyorsabb forgása érdekében kezdeményezem a rendeletben a parkolási időtartam korlátozásának módosítását a templom melletti parkolókra, így a kérdés más csak az, hogy mennyi idő alatt végeznek a szolgáltatást igénybe vevők, mennyi időt biztosítsuk nekik? A rendelet tervezetbe 15 percet határoztunk meg.

**Takácsné Varga Ágnes:** a postai nyitva tartással kellene szinkronba hozni?

**Németh Ildikó:** A parkolási rendeletünkben 8:00 -tól 17:00-ig van szabályozva a díjköteles várakozás.

**Básthy Béla:** A helyi posta vezetője szórólapon tájékoztatta a lakosságot az 1-es posta szolgáltatásairól, nyitvatartásáról, parkolásról (posta kapuja előtt)

**Gelencsér Attila:** Szórólapon csak hétfőn van a hosszabbított nyitvatartás 18:00 óráig.

**Básthy Béla:** Az említett válaszlevélben jeleztük és kértük, hogy a hosszabbított nyitva tartás a hét minden napján legyen biztosított.

**Takácsné Varga Ágnes:** Felveti, hogya posta már fél 8-tól is nyithatna, és akkor munkaidő előtt is betudnának menni az emberek, mivel 8 órakor más hatalmas sorok állnak.

**Gelencsér Attila:** ha előbb nyit, akkor előbb lesz nagy sor.

**Básthy Béla:** A fő kérdés az, hogy egyetértünk – e az időkorláttal, jó – e a bal oldala az útnak, harmadik pedig, hogy hány percre legyen szabályozva?

**Kiss Péter**: Én attól tartok, hogy ha nem kell fizetni érte, akkor sokan kihasználják ezt.

**Básthy Béla:** Díjfizetési kötelezettség ugyanúgy fennáll, csak az időtartamot akarjuk korlátozni, hogy gyorsabb legyen ebben a parkolóban a forgás.

**Kiss Péter**: megjegyzi, hogy ezzel jócskán megnöveljük a forgalmat a szervízúton.

**Básthy Béla:** Meg fog nőni alapból is, mert ez az egy posta lesz nyitva. Egyet tudok tenni, hogy bizonyos szakaszon meggyorsítom a folyamatot az időkorláttal.

**Dr. Zalán Gábor:** Parkoló automatán 15 perc a minimum, amit lehet fizetni.

**Kiss Péter:** Javaslom, hogy legyen 20 perc az időkorlát.

*Mivel több kérdés és hozzászólás nem hangzik el, a bizottsági elnök az általa megjelölt 20 perc maximális várakozási időtartamra vonatkozó javaslatot teszi fel szavazásra.*

*Ezt a módosító indítványt* ***5 igen*** *szavazattal javasolja a Képviselő-testületnek elfogadásra.*

**66/2022. (XI.16.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek elfogadásra a fizető parkolók működésének és igénybevételének rendjéről szóló 16/2015. (VI.26) önkormányzati rendelet módosítását.

Felelős a közlésért: Kiss Péter bizottsági elnök

Határidő: képviselő-testületi ülés

Más napirendi pont nem lévén az elnök a nyilvános ülést 16 óra 15 perckor berekesztette.

 …………………………… ……………………………..

 Kiss Péter elnök Bizottsági tag